Атанас Буров: Тост на банкета на Народната партия
На Народната партия като че ли съдбата е наложила още от деня на създаването й да отваря нови пътища в нашия обществен живот, да разрешава най-големите обществени задачи.

 Своите успехи Народната партия дължи на две неща: на своята органическа сплотеност и на умелото си ръководство. И трябва с гордост и радост да констатирам, че тия две условия и днес съществуват. От тия двудневни дебати, тъй мъчителни понякога, винаги лоялни и искрени, три общи идеи се десажираха, в които се изрази единодушието на събора.

 Първата е, че Народната партия продължава и днес да счита властта като един товар, едно средство да служи най-ефикасно на народа и че въпросът, да продължава или не управлението, не трябва да се решава с оглед на партийни интереси, а на големите държавни и обществени нужди.

 Втората е, че по общото признание, колкото и жертви да е дала Народната партия на коалиционните управления, каквото и разредяване да е станало в нейните редове, тя е запазила едно нещо непокътнато, най-важното за една партия – своя морален престиж.

 Третата идея, която се десажира единодушно, е непоклатима¬та вяра, която партията продължава да храни към своите водители – условие, необходимо за органическата цялост на партията.

 Е добре, господа, що когато една партия спазва единодушие в тия три съществени пункта, тя ще продължава да бъде една здрава обществена сила, готова за борби и за жертви, имаща в себе си стимула на ново засилване.

 Бележки

 *    Запазен е правописът според тогавашното произношение на думите.

 Източници

 Из "Атанас Буров. Живот за България", Жоро Цветков, изд. на БАН, София, 1992, ISBN 954–430–164–Х, с.225–226

 в. "Мир", №3594, 3 юли 1912.

 

Т